SKRIFTLIG FORESPØRGSEL E-1434/99

af Camilo Nogueira Román (Verts/ALE) til Kommissionen

(1. september 1999)

Om: Den europæiske forsvarsindustri virksomhederne i den spanske militære flådesektor sagen Bazán i Ferrol

I Kommissionens meddelelse af december 1997 om situationen i de forsvarsrelaterede industrier (KOM(97) 0583 endel.) anses det for væsentligt at få etableret et integreret europæisk marked for forsvarsmateriel, og det foreslås, at man anvender en samlet strategi, der skal udmøntes i en handlingsplan for en europæisk forsvarsmaterielpolitik.

I den fælles holdning, som Kommissionen i sin tid foreslog, fastsættes det, at den fælles holdning skal tages op til fornyet overvejelse efter 18 måneder, og denne tidsfrist udløber netop i disse dage.

Desuden blev den erklæring, som blev vedtaget den 20. april 1998 af forsvarsministrene fra Frankrig, Tyskland, Italien og Spanien, og hvori de genbekræftede deres vilje til at fremskynde konsolideringen af den europæiske forsvarsindustri, efterfulgt af en hensigtserklæring fra samme staters samt Sveriges og Det Forenede kongeriges forsvarsministre i juli 1998.

I erklæringen fra Det Europæiske Råd i Køln i juni 1999, der syntes at være indledningen til en ægte europæisk politik på dette område, blev der givet udtryk for politisk vilje til at fremskynde omstruktureringen af forsvarsindustrien.

På baggrund af ovenstående bedes Kommissionen oplyse, hvilken indvirkning dette kan få for de spanske virksomheder inden for militærsektoren, navnlig for så vidt angår mulighederne for etablering af multinationale forsvarsvirksomheder, herunder helt konkret virksomheden Bazán og dens fabrik i Ferrol, Galicia?

Svar afgivet på Kommissionens vegne af Erkki Liikanen

(13. oktober 1999)

Kommissionen mener, at Fællesskabet skal råde over en forsvarsindustri, som både er konkurrencedygtig og dynamisk. Den har i to meddelelser(1)(2) om dette emne insisteret på, at det haster med en omstrukturering på europæisk plan af denne sektor, og at det er nødvendigt sideløbende hermed at etablere de juridiske rammer for et europæisk marked for forsvarsmateriel.

Selv om ansvaret for omstruktureringen først og fremmest påhviler virksomhederne selv, er forsvarssektoren fremdeles en politisk følsom sektor. Regeringernes rolle i omstruktureringen er altafgørende, og det er nødvendigt, at medlemsstaterne træffer alle de nødvendige foranstaltninger for at anspore til og støtte oprettelsen af virksomheder, som virkelig er europæiske. Selv når der ikke er tale om, at medlemsstaten direkte ejer kapitalandele, udøver den en væsentlig indflydelse som følge af dens rolle som storkunde, dens økonomiske støtte til forskning og udvikling (F&U), dens støtte til lancering af programmer samt dens rolle som eksportkontrollerende myndighed og som certificeringsmyndighed.

På baggrund af målsætningerne i hensigtserklæringen fra juni 1998 samt erklæringerne fra Det Europæiske Råds møde i Køln i juni 1999 lader det til, at medlemsstaterne nu ønsker at koncentrere sig om virkeliggørelsen af det indre marked og i højere grad overlade det til virksomhederne selv at indgå alliancer. Kommissionen selv går helt ind for denne holdning, som den har slået til lyd for i sine meddelelser.

Derfor kan Kommissionen i princippet kun være tilfreds med en udvikling i retning af flere transnationale sammenslutninger, hvilket virksomhederne selv ønsker. Helt i samme ånd er det op til virksomheden Bazán selv at fastlægge sine strategiske retningslinjer med hensyn til industrielle alliancer, eventuelt i samråd med den spanske regering.

For så vidt angår den fælles holdning som foreslået af Kommissionen i dens meddelelse fra 1997, drøftes denne fortsat i Rådet. Vedtagelsen heraf ville konsolidere de initiativer, der for øjeblikket tages af Kommissionen i overensstemmelse med dens handlingsplan for forsvarsindustrierne.

(1) KOM(97) 583 endelig udg.

(2) KOM(96) 10 endelig udg.